b'\n_START_ARTICLE_\nBaltadvario pilis\n_START_SECTION_\nIstorija\n_START_PARAGRAPH_\nDvaras, vadintas M\xc5\xabriniais Videni\xc5\xa1kiais, \xc5\xa1ved\xc5\xb3 meistr\xc5\xb3 \xc4\xaftvirtintas iki 1585 m. Vilniaus vietininko Mato Giedrai\xc4\x8dio ir jo s\xc5\xabnaus Mstislavlio vaivados Martyno Giedrai\xc4\x8dio l\xc4\x97\xc5\xa1omis. Buvo Lietuvos vidurin\xc4\x97s dalies gynybin\xc4\x97s sistemos dalis, saugojo sen\xc4\x85j\xc4\xaf keli\xc4\x85 Vilnius-Ryga. Pil\xc4\xaf sudar\xc4\x97 pylimais apjuosti du dviej\xc5\xb3 auk\xc5\xa1t\xc5\xb3 m\xc5\xabriniai pastatai su vartais ir po\xc5\xbeeminiais sand\xc4\x97liais (pylimuose), mediniai gyvenamieji ir \xc5\xabkiniai pastatai._NEWLINE_XVII a. pr. \xc4\xaf \xc5\xa1iaur\xc4\x99 nuo pilies, Siesarties juosiamame sklype, pastatyti dvaro r\xc5\xabmai ir \xc4\xafkurtas renesansinis sodas. Nuo XVII a. vidurio pilis prarado gynybin\xc4\x99 paskirt\xc4\xaf. Pagrindinis pastatas buvo rekonstruotas ir nutinkuotas, kompleksas prad\xc4\x97tas vadinti Baltadvariu.\n_START_SECTION_\nTyrimai\n_START_PARAGRAPH_\n1987 m. Baltadvario piliaviet\xc4\x99 ir dvarviet\xc4\x99 tyr\xc4\x97 Paminkl\xc5\xb3 restauravimo institutas (vadov\xc4\x97 Irena Ju\xc4\x8dien\xc4\x97), 1999\xe2\x80\x932001 m. tyrin\xc4\x97jo Vilniaus universitetas (vadovas Albinas Kuncevi\xc4\x8dius)._NEWLINE_Baltadvario piliaviet\xc4\x97 ir dvarviet\xc4\x97 u\xc5\xbeima apie 21 ha, i\xc5\xa1sid\xc4\x97s\xc4\x8diusi netaisyklingo plano 120 \xc3\x97 200 m plote. I\xc5\xa1liko \xc4\xaftvirtint\xc5\xb3 m\xc5\xabrini\xc5\xb3 \xc4\xafva\xc5\xbeiavimo vart\xc5\xb3 pirmo auk\xc5\xa1to griuv\xc4\x97si\xc5\xb3, bok\xc5\xa1to pamatai (prie up\xc4\x97s), \xc5\xbeem\xc4\x97s pylimas (60 m ilgio ir 3,5\xe2\x80\x934 m auk\xc5\xa1\xc4\x8dio) su medini\xc5\xb3 gynybini\xc5\xb3 bok\xc5\xa1t\xc5\xb3 liekanomis kampuose.'